แพทย์ เตือนประชาชนอย่าหลงเชื่อซื้อชุดตรวจแอนติบอดี้ใช้เอง ชี้ไม่มีความจำเป็น ซื้อไปเสียเงินเปล่า
นายแพทย์ศุภกิจ  ศิริลักษณ์ อธิบดีกรมวิทยาศาสตร์การแพทย์ กล่าวถึงกรณีมีการโฆษณาชุดตรวจหาแอนติบอดี้ ว่า สิ่งที่ตรวจไม่ได้บอกว่าเป็นภูมิที่ป้องกันโควิดได้ การตรวจให้รู้ระดับภูมิคุ้มกันเป็นเรื่องของประเทศที่ต้องเก็บเพื่อการศึกษา ตรวจเพื่อให้รู้ ว่าระดับการฉีดวัคซีนแค่ไหน เพิ่มภูมิได้ระดับใด เพื่อนำสู่การกำหนดนโยบายต่อไป เป็นหน้าที่ขององค์กรระดับประเทศ ซึ่งต้องใช้วิธีตรวจมาตรฐานในการดูประสิทธิภาพ ประสิทธิผล ด้าน ศ.นพ.ยง ภู่วรวรรณ หัวหน้าศูนย์เชี่ยวชาญเฉพาะทางด้านไวรัสวิทยาคลินิก คณะแพทยศาสตร์ จุฬาลงกรณ์มหาวิทยาลัย กล่าวว่า การตรวจภูมิคุ้มกัน ควรทำในงานวิจัยเท่านั้น การไปตรวจเองเฉพาะบุคคลไม่มีความจำเป็น เพราะแม้ได้ตัวเลขมาก็แปลผลไม่ได้ เสียเงินเปล่า ตรวจไม่ถูกวิธี แปลผลผิด ก็จะเกิดความเข้าใจผิดและสุดท้ายจะกลับมาโทษวัคซีน